Document ID: 32003D0762

Komission päätös,
tehty 15 päivänä lokakuuta 2003,
Alankomaiden Antilleilta peräisin olevien kalastustuotteiden tuontia koskevista erityisedellytyksistä
(tiedoksiannettu numerolla K(2003) 3649)
(ETA:n kannalta merkityksellinen teksti)
(2003/762/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista kalastustuotteiden tuotannossa ja saattamisessa markkinoille 22 päivänä heinäkuuta 1991 annetun neuvoston direktiivin 91/493/ETY(1), sellaisena kuin se on viimeksi muutettuna asetuksella (EY) N:o 806/2003(2), ja erityisesti sen 11 artiklan,
sekä katsoo seuraavaa:
(1) Alankomaiden Antilleilla on tehty komission puolesta yhteisöön vietävien kalastustuotteiden tuotanto-, varastointi- ja lähetysolosuhteita koskeva tarkastus.
(2) Kalastustuotteiden terveystarkastusta ja -valvontaa koskevia Alankomaiden Antillien lainsäädännön vaatimuksia voidaan pitää direktiivissä 91/493/ETY vahvistettuja vaatimuksia vastaavina.
(3) Erityisesti "Inspectorate for Public Health (IPH) of the Ministry of Public Health and Social Development" kykenee tehokkaasti tarkastamaan, että voimassa olevaa lainsäädäntöä sovelletaan.
(4) IPH on antanut virallisesti takeet direktiivin 91/493/ETY liitteessä olevassa V luvussa vahvistettujen, kalastustuotteiden terveystarkastusta ja -valvontaa koskevien vaatimusten noudattamisesta sekä mainitun direktiivin säännöksiä vastaavien hygieniavaatimusten noudattamisesta.
(5) On aiheellista vahvistaa direktiivin 91/493/ETY mukaisesti yksityiskohtaiset säännöt Alankomaiden Antilleilta yhteisöön tuotaville kalastustuotteille.
(6) On myös tarpeen laatia luettelo hyväksytyistä laitoksista, tehdasaluksista tai kylmävarastoista sekä pakastusaluksista, jotka on varustettu tietyillä aluksilla käsiteltyjä kalastustuotteita koskevien hygieniasääntöjen vähimmäisvaatimuksista direktiivin 91/493/ETY(3) 3 artiklan 1 kohdan a alakohdan i alakohdan mukaisesti 16 päivänä kesäkuuta 1992 annetun neuvoston direktiivin 92/48/ETY vaatimusten mukaisesti. Nämä luettelot on laadittava IPH:n komissiolle toimittaman ilmoituksen perusteella.
(7) Tarkastuskäynnin ajankohtana ei kuitenkaan ollut yhteisön lainsäädännön mukaisesti hyväksyttyjä laitoksia, eikä tarkastusryhmä voinut todeta toimivaltaisten viranomaisten kykyä tarkastaa maalla sijaitsevia laitoksia. Näin ollen laitosten sisällyttäminen luetteloon edellyttää lisäarviointia.
(8) Tarvittavan siirtymäajan varmistamiseksi on aiheellista, että tätä päätöstä ryhdytään soveltamaan 45 päivän kuluttua sen julkaisemisesta.
(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
"Inspectorate for Public Health (IPH) of the Ministry of Public Health and Social Development" on Alankomaiden Antillien toimivaltainen viranomainen, joka tarkastaa ja todistaa, että kalastustuotteet täyttävät direktiivin 91/493/ETY vaatimukset.
2 artikla
Alankomaiden Antilleilta yhteisöön tuotavien kalastustuotteiden on oltava 3, 4 ja 5 artiklan mukaisia.
3 artikla
1. Jokaiseen lähetykseen on kuuluttava numeroitu, asianmukaisesti täytetty, päivätty ja allekirjoitettu, yhdelle liuskalle laadittu alkuperäinen terveystodistus, jonka malli on liitteessä I.
2. Todistus on laadittava vähintään yhdellä sen jäsenvaltion virallisista kielistä, jossa valvonta tapahtuu.
3. Todistuksessa on oltava IPH:n edustajan nimi, virka-asema ja allekirjoitus sekä sen virallinen leima, ja ne on merkittävä todistukseen tehtyjen hyväksymismerkintöjen väristä poikkeavalla värillä.
4 artikla
Kalastustuotteiden on oltava lähtöisin liitteessä II olevassa luettelossa mainitusta hyväksytystä tehdasaluksesta tai pakastusaluksesta.
5 artikla
Jokaiseen pakkaukseen on merkittävä lähtemättömästi ilmaisu "ALANKOMAIDEN ANTILLIT" ja alkuperätehdasaluksen tai -pakastusaluksen hyväksyntä- tai rekisterinumero; näitä merkintöjä ei kuitenkaan tarvitse tehdä säilykkeiden valmistukseen tarkoitettujen jäädytettyjen irtotavarana olevien kalastustuotteiden pakkauksiin.
6 artikla
Laitosten sisällyttäminen liitteessä II olevaan luetteloon suoritetaan ainoastaan yhteisön arvioinnin tulosten perusteella.
7 artikla
Tätä päätöstä sovelletaan 8 päivästä joulukuuta 2003.
8 artikla
Tämä päätös on osoitettu kaikille jäsenvaltioille.
Tehty Brysselissä 15 päivänä lokakuuta 2003.

Labels: 0
3
18
6